Мамыру дыпсэун папщIэ
КъБР-м экстремизмэмрэ щIалэгъуалэ политикэмрэ япыщIа лэжьыгъэхэр щIыпIэхэм щызэгъэуIунымкIэ и министр Къуэшырокъуэ Залымрэ КъБР-м къэрал кIуэцI IуэхухэмкIэ министру щыIэм и къуэдзэ Мамхэгъ Назиррэ дыгъуасэ пресс-конференц ирагъэкIуэкIащ. Абы щытепсэлъыхьащ терроризмэм зэрыпэщIэт лэжьыгъэу республикэм щрагъэкIуэкIым, бзаджащIэхэм экстремизмэм цIыхухэр зэрыдрагъэхьэх щIыкIэмрэ абы зэрыпэщIэт Iэмалхэмрэ.
— ЗэрытщIэщи, террористхэм Европэм щIэпхъаджагъэ куэд щалэжь. Псалъэм папщIэ, иджыблагъэ Лондон щаукIащ лажьэ зимыIэ цIыхухэр. Илъэс зыбжанэ и пэкIэ ди республикэм террористхэм щалэжьа щIэпхъаджагъэм еплъытмэ, мамыру допсэу абыхэм зэрапэ-щIэт лэжьыгъэр зэрефIэкIуам и щыхьэту, апхуэдэу щытми, экстремизмэр тхуэгъэкIуэдыпауэ тхужыIэнукъым. Ауэ а лэжьыгъэр зэтедухуащ, — жиIащ Къуэшырокъуэм.
Абы зэрыжиIэмкIэ, республикэм терроризмэр ирагъэкъэбзыкIынымкIэ Интернетыр зэранышхуэ мэхъу, щIэпхъаджащIэхэм щIалэгъуалэр зэрызыха-шэ, экстремизмэм зэрыдрагъэхьэх щIыкIэ нэхъыщхьэри аращ. Абы теухуауэ Мамхэгъ Назир жиIащ терроризмэм теухуауэ Интернетыр къызэрагъэсэбэпым кIэлъыплъ къудамэ щхьэхуэ зэрыщыIэр, хамэ къэралхэм щызэрыубыда щIэпхъаджащIэ гупхэм КъБР-м щыщ щIалэгъуалэр зыхашэну яужь итмэ, а сайтыр зэхуащIу.
— Терроризмэм пэщIэтыным теухуауэ иужьрей илъэси 10-м республикэм лэжьыгъэшхуэ щедгъэкIуэкIащ ехъулIэныгъэфIхэр къыпэкIуэу, — жиIащ Мамхэгъым. — Пэжщ, ди лъэпкъэгъу куэд зыхашащ хамэ къэралхэм щыIэ щIэпхъаджащIэ гупхэм, абыхэм я бжыгъэр 100-м щIегъу, ауэ иужьрей зэманым террористхэм яхы-хьэр куэдкIэ нэхъ мащIэ хъуащ.
УнафэщIхэм зэрыжаIамкIэ, гъуэгу захуэ теувэжыну хуейуэ, ялэжьар къагурыIуэжауэ цIыху куэд къокIуалIэ хабзэхъумэ IуэхущIапIэхэм. Апхуэдэхэм яIэщIэщIар къазэрыгурыIуэжам, къызэрагъэзэжам и хьэтыркIэ, ялэжьа щIэпхъаджагъэхэм хуэфащэ тезырыр нэхъ мащIэу тралъхьэ.
Террорист 270-м я судыр ящIэщ, тезыр тралъхьар япшынри, тутнакъэщым къикIыжащ. Министрым къыхигъэщащ нэхъапэIуэкIэ мыхъумыщIагъэ ялэжьами, къаIэщIэщIамкIэ жэуап зыхьыжахэм хуитыныгъэ ягъуэтыжа нэужь, нэмыплъ яхуэпщI зэрымыхъунур.
— Абыхэм я щыуагъэр къагурыIуэжыну зэман яIащ икIи зи гум гужьгъэжь къина тутнакъыр фIырыфIкIэ хуит къащIыжакъым. Тутнакъэщым къикIыжа цIыхур хуитщ лэжьапIэ увыну, и Iуэху къызэIуихыну. ГъэпцIагъэкIэ террористхэм зыха-шэу, залымыгъэкIэ мыхъумыщIагъэ зрагъэлэжьа куэд яхэтщ апхуэдэхэм, — къыхигъэщащ Къуэшырокъуэм.
ЗэIущIэм хэтахэм жаIащ илъэс мин бжыгъэкIэ лъэпкъым тхъума хабзэр IэщIыб тщIыуэ, лей зехьэныр гъуазэ тхуэхъу зэрымыхъунур, терроризмэмрэ экстремизмэмрэ замыубгъун папщIэ щIалэгъуалэм ядэлэжьэн, епсэлъэн зэрыхуейр, я хэкур фIыуэ ялъагъуу, фIым и телъхьэу зэрыгъэсапхъэр.
— Абы папщIэ курыт школхэм, еджапIэ нэхъыщхьэхэм щолажьэ психологхэр. ЗэрытщIэщи, унагъуэм, гъэсэныгъэм куэд дыдэ елъытащ. Быныр зэрыщымыт хъуамэ, здэщыIэмрэ илэжьымрэ ибзыщIмэ — ар зыгуэр къызэрыхъум и нэщэнэщи, утеплъэкъукI хъунукъым. Быным и гукъеуэр къыпхуиIуэтэн, и щхьэр къуихьэлIэн папщIэ, дзыхь къыпхуищIын хуейщ, — жиIащ министрым.
Фырэ Анфисэ.
